b"\n_START_ARTICLE_\nKamerjunkeris\n_START_PARAGRAPH_\nKamerjunkeris (rus. \xd0\xba\xd0\xb0\xd0\xbc\xd0\xb5\xd1\x80-\xd1\x8e\xd0\xbd\xd0\xba\xd0\xb5\xd1\x80, i\xc5\xa1 vok. Kammerjunker 'kambarinis jaunas bajoras')\xc2\xa0\xe2\x80\x93 r\xc5\xabmininko pareigyb\xc4\x97 ir laipsnis, \xc5\xbeemesnis u\xc5\xbe kamerher\xc4\x85, egzistav\xc4\x99s 1711\xe2\x80\x931809\xc2\xa0m. 1809\xe2\x80\x931917\xc2\xa0m. tai buvo garb\xc4\x97s vardas._NEWLINE_Nuo 1727\xc2\xa0m. kamerjunkeriai b\xc5\xabdavo pavald\xc5\xabs oberkamerherui. Kamerjunkeriai tur\xc4\x97davo dalyvauti visose dvaro ceremonijose, kar\xc5\xabnacijose, krik\xc5\xa1tynose, laidotuv\xc4\x97se, i\xc5\xa1kilminguose imperatoriaus \xc5\xa1eimos pietuose._NEWLINE_1722\xc2\xa0m. Rang\xc5\xb3 lentel\xc4\x97je kamerjunkeris buvo priskirtas IX klasei (v\xc4\x97liau kamerjunkeriai gal\xc4\x97jo priklausyti ir kitoms klas\xc4\x97ms), \xc4\xaf juos kreipdavosi \xe2\x80\x9e\xd0\x92\xd0\xb0\xd1\x88\xd0\xb5 \xd0\xb1\xd0\xbb\xd0\xb0\xd0\xb3\xd0\xbe\xd1\x80\xd0\xbe\xd0\xb4\xd0\xb8\xd0\xb5\xe2\x80\x9c. Petro I \xc4\xafsaku kamerjunkerio laipsn\xc4\xaf suteikdavo asmenims, kuriuos si\xc5\xb3sdavo pasiuntiniais \xc4\xaf kit\xc5\xb3 \xc5\xa1ali\xc5\xb3 dvarus._NEWLINE__NEWLINE_1727\xc2\xa0m. Rusijos imperatoriaus dvaro etatuose buvo numatyti 7 kamerjunkeriai. 1730\xc2\xa0m. kamerjunkeriai kartu su visais dvaro tarnautojais buvo pavald\xc5\xabs oberhofmeisteriui ir oberhofmar\xc5\xa1alui._NEWLINE__NEWLINE_Nuo 1742\xc2\xa0m. kamerjunkeriais skirdavo imperatoriaus \xc4\xafsakais. Kamerjunkeriai priklaus\xc4\x97 kelioms klas\xc4\x97ms. Pvz., sosto \xc4\xafp\xc4\x97dinio kamerjunkeriai priklaus\xc4\x97 VI klasei (armijos pulkininko lygmuo), o imperator\xc4\x97s kamerjunkeriai\xc2\xa0\xe2\x80\x93 V klasei (armijos brigadininko lygmuo)._NEWLINE_Kamerjunkeri\xc5\xb3 skai\xc4\x8dius labai svyravo. Pvz., 1796\xc2\xa0m. imperatoriaus dvare buvo 127 kamerjunkeriai, 1801\xc2\xa0m.\xc2\xa0\xe2\x80\x93 70, 1912\xc2\xa0m.\xc2\xa0\xe2\x80\x93 347 kamerjunkeriai, bet jie jau buvo ne tiek pareigyb\xc4\x97, kiek garb\xc4\x97s laipsnis, nes 1809\xc2\xa0m. r\xc5\xabmininko pareigyb\xc4\x97 kamerjunkeris tapo r\xc5\xabmininko laipsniu. Pagal 1836\xc2\xa0m. \xc4\xafsak\xc4\x85 kamerjunkeriais gal\xc4\x97jo tapti asmenys, kuri\xc5\xb3 valdininko laipsnis nebuvo didesnis u\xc5\xbe titulin\xc4\xaf patar\xc4\x97j\xc4\x85 (IX klas\xc4\x97). Pagal 1859\xc2\xa0m. \xc4\xafsak\xc4\x85\xc2\xa0\xe2\x80\x93 ne didesnis u\xc5\xbe valstyb\xc4\x97s patar\xc4\x97jo (V klas\xc4\x97)._NEWLINE_Kamerjunkerio laipsnis buvo panaikintas 1917\xc2\xa0m. lapkri\xc4\x8dio m\xc4\x97n._NEWLINE_Kamerjunkerio laipsn\xc4\xaf tur\xc4\x97jo rus\xc5\xb3 poetas Aleksandras Pu\xc5\xa1kinas."